Kim Christiansen (DF), 2008-02-28:
Jeg vil allerførst gerne lige takke Folketingets partier for en god og langt hen ad vejen også saglig debat.
I sidste uge vedtog vi et par lovforslag, som egentlig udsprang af beslutningsforslag fremsat af Dansk Folkeparti.
Tingene var bare blevet forsinket i et år.
Det kunne bl.a. ministeren jo undgå ved at bide til bolle og sige: Det her er egentlig ganske godt, lad os arbejde med det konstruktivt i udvalgsarbejdet og så sammen nå frem til en løsning.
For jeg har jo egentlig ikke hørt nogen synes, at det er en dårlig idé.
Jeg har så hørt, at nogle er skeptisk over for videoovervågning.
Der vil jeg så godt lige pointere, at det jo rent faktisk er tilladt at overvåge i taxaer i dag.
Det er bare ikke alle vognmænd, der synes, at de vil bruge 3.500 kr. på deres medarbejder for at sikre et ordentligt arbejdsmiljø og sikre chaufførerne.
Chaufførerne har kone og børn siddende derhjemme, mens de selv kører rundt i nattetimerne i en konstant fare for at blive udsat for røveriske overfald.
Det kan være svært at forstå, at et politisk flertal ikke vil lovgive om sådan noget, når man nu ellers tænker på, hvor meget lovgivning der bliver vedtaget i Folketinget til stor gene for en meget stor del af befolkningen.
Så det kan undre, at man ikke vil efterkomme at indføre en lovgivning, som udspringer af et massivt ønske fra en medarbejdergruppe.
V og K er imod, men det skyldes jo, som jeg sagde på et tidligere tidspunkt i debatten, at de, når det ikke er groet i V’s og K’s have, principielt er imod, og derfor virkede mange af argumenterne imod det også en lille smule søgte.
Jeg vil selvfølgelig takke S for den positive modtagelse.
Jeg havde måske forestillet mig en lidt mere positiv indgangsvinkel til det ud fra de tilsagn, der kom fra SF sidste gang, da vi behandlede forslaget.
Jeg vil også lige kvittere hr. Simon Emil Ammitzbøll for, at han roste Dansk Folkeparti.
Det er vi altid glade for.
Man kunne så håbe på, at det mundede ud i en lidt mere konstruktiv indstilling her i det videre udvalgsarbejde.
Der er nogle, der har været inde på uheldstallene.
Jeg sidder med nogle friske tal, der siger, at man i 2007, indtil november, har 35 registrerede overfald.
Det er korrekt, at det er et lille fald, men det hænger så også sammen med, at muligheden for at indsamle døgnrapporter efter politireformen ikke er den samme, som den var i 2006.
Så der er en del usikkerhed om tallene.
Jeg kan så oplyse, at der for 2008 til dato i år har været 13 overfald.
Hvis vi prøver at fremskrive det lidt, så vil det være mange ved årets udgang, hvilket vi selvfølgelig ikke håber.
Jeg har også - det materiale stiller jeg naturligvis gerne til rådighed for dem, der ikke måtte have det - en oversigt over, hvor overfaldene er sket.
Og lad mig pointere, at det ikke er de steder, hvor der i dag er videoovervågning, altså Odense, Herning, Esbjerg og Århus.
Der er to overfald i de pågældende fire byer.
Resten er begået i byer, hvor man ikke har videoovervågning i taxaerne.
Det burde simpelt hen være argument nok mod den her stædighed, som nogle partier herinde udviser, hvor det handler mere om partiprincipper, frem for at se på fornuften i det her.
Men jeg går selvfølgelig ind i det her med åbent sind.
Jeg tror stadig væk på det.
Det her er jo kun en førstebehandling, så vi har et langt og forhåbentlig konstruktivt udvalgsarbejde foran os, og jeg håber, at vi også der kan få belyst nogle af de mange spørgsmål, der har været stillet i dag, og nå frem til en eller anden fælles forståelse af, at det her ganske enkelt er sund fornuft.
Og lad os så glemme, at det er Dansk Folkeparti, der er kommet med det.
Jeg synes, at det, hvis det her bliver gennemført, tjener alle dem til ære, der støtter det.
Tak, for så har jeg i givet fald mulighed for at stille det én gang til.
Jeg forstod på fru Hanne Agersnap, at det ligger SF meget på sinde, at der er et ordentligt arbejdsmiljø, men at det ikke er noget, man vil være med til at lovgive om.
Så vil jeg godt spørge fru Hanne Agersnap, om der slet ikke findes områder vedrørende arbejdsmiljø og hensynet til arbejdere osv., hvor Folketinget har lovgivet, fordi arbejdstager og arbejdsgiver ikke har kunnet finde ud af at lave nogle ordentlige og anstændige forhold.
Er der slet ikke eksempler på, at det er sket, også med SF's medvirken?